Wikiloc - 194. Senderisme en tren: Turó de l'Escletxa (100 Cims) per la Via Ferrada des de Castellbell i el Vilar-Monistrol (R)
Senderisme en tren
Senderisme en tren on Wikiloc
194. Senderisme en tren: Turó de l'Escletxa (100 Cims) per la Via Ferrada des de Castellbell i el Vilar-Monistrol (R) on Wikiloc

194. Senderisme en tren: Turó de l'Escletxa (100 Cims) per la Via Ferrada des de Castellbell i el Vilar-Monistrol (R)
LA TRAVESSA En la anterior Ruta ST190 vam trepitjar el turó de l'Escletxa tot seguint camins i pistes fàcils a fi d'assolir aquest 100 Cims de la FEEC. Ara us proposem una variant que accedeix al cim tot superant la curta i fàcil via ferrada de l'Escletxa. Fa uns anys aquest era un pas tradicionals per accedir fàcilment dalt dels cingles que envolten el turó, però una esllavissada el va tancar. Gràcies als equipadors de la VF de la Cinglera del Resistent (Castellbell i el Vilar) podrem tornar a utilitzar aquest pas gràcies a la seva tasca. El Turó de l'Escletxa és una modesta muntanya de 447 m d'altura situada en el municipi de Castellbell i el Vilar, a la comarca del Bages. Situada a mig camí entre Montserrat i Sant Llorenç, forma part també de la Serralada Prelitoral. Poc visitada i força desconeguda si la comparem amb els seus veïns, el fet el seu cim hagi estat inclós dins la llista dels 100 Cims de la FEEC fa que molts excursionistes s'acostin a descobrir els seus encants. I tot i que la muntanya no és espectacular, sí que ens oferirà una excel·lent matinal excursionista que no ens decebrà. D'entrada pujarem a un 100 Cims mentre gaudim d'unes vistes espectaculars i diferents de Montserrat. L'altre element destacable són les ruïnes de l'antic mas de Viladoms de Dalt (Mas Llevallol), una gran masia documentada des del s. XIV en ruïnes que conserva les quatre parets d'una capella. A partir de mitjans i finals del s. XX l'edifici es va abandonar i actualment està enrunat. ELEMENTS PATRIMONIALS La ruta és molt rica en patrimoni. Visitarem un munt de barraques i elements patrimonials rurals. Hi ha els punts de pas (waypoints) de bona part d'ells, però no dels que no vam tenir temps de visitar. Alguns es troben a la vora del camí, però d'altres caldrà treballar-se la visita fent-se pas enmig de les bardisses. Recomanem dur pantaló llarg sinó volem acabar amb les cames esgarrinxades. Així mateix, també visitarem les ruïnes de dos grans masos, Viladoms de Dalt, el més important i de Can Gall de Dalt. Un resum patrimonial és: -Ermita de la Mara de Déu de Montserrat (ruïnes): situada a Viladoms de Dalt. -Barraques de pedra en sec: la caminada visita un parell d'aquest patrimoni perdut i que de mica en mica es va recuperant. Algunes d'aquestes barraques queden fora del track, i altres estan pendents de visita a fi de verificar-ne amb exactitud la localització (alguns elements els hem extret del web de Patrimoni de la Diputació). -Turó de l'Escletxa: cim inclòs a la llista dels 100 Cims de la FEEC. Bones vistes del Bages a 360º. -VF de l'EscletxaVF de l'Escletxa:  petita via ferrada de 8-10 metres equipada pels mateixos instal·ladors que van fer el torrent dels Abadals. Catalogada com de nivell K1, el més baix. -Can Gall de Dalt: ruïnes d'un mas situat just sota l'Escletxa i del qual només en resten els fonaments.  -Santa Maria del Vilar: si tenim temps podem acostar-nos a aquesta petita església del barri del Vilar, situada en una balconada sobre de Castellbell, a pocs metres de la masia del Puig. -Premsa del Puig: antiga premsa d'oli del s. XX sitauda davant de la masia del Puig. -Estació de Castellbell i el Vilar-Monistrol: l'edifici de viatgers és de grans dimensions inaugurat l'any 1914. Originalment estava situat entre les vies del tren (llevant) i del cremallera (ponent). -Aljub de glans: cavitat artificial a tocar de Viladoms de Dalt que tenia la finalitat d'emmagatzemar els fruits de les alzines. Ens podem endinsar en el seu interior, però cal portar llum i no és recomanable pels despreniments que hi poden haver. DIFICULTAT L'Escletxa és una curta i fàcil via ferrada de dificultat K1, la més baixa de la classificació de dificultats. Són 8 metres de mur vertical amb molt equipament (esglaons) i cable de seguretat. Tot i així, cal dur el material addient: baga d'ancoratge, arnés i casc. ELS TREN L'estació de sortida és la poc coneguda i utilitzada estació de Castellvell i el Vilar-Monistrol de Montserrat de Rodalies de Catalunya (R4), també coneguda com a l'estació del Nord. Cal no confondre-la amb la de Castellbell i el Vilar dels Ferrocarrils de la Generalitat (FGC). Tot i que ambdues es troben al mateix municipi, estan separades per més de 2 quilòmetres de distància i prop de 60 m de desnivell. Està apartada del nucli urbà de la població, i només el barri del Borràs és relativament a prop. Durant anys aquesta va ser el punt de partida del Cremallera de Montserrat. En una primera instància el cremallera, inaugurat el 1892, sortia d'una estació propera anomenada Monistrol Partida. L'any 1895 es va allargar la línia a fi de fer connectar ambdós transports, que es feia gràcies a un cul-de-sac. Encara avui dia es pot seguir l'antic recorregut fins al barri de La Bauma de Castellbell. Podeu consultar els horaris dels trens aquí: HORARIS DE RODALIES DE CATALUNYA.